Predkladacia správa

Operačný program Výskum a vývoj (ďalej len „OPVaV“) je referenčným dokumentom, na ktorého základe bude podporovaný výskum a vývoj vo všetkých typoch  výskumných organizácií ako aj vzdelávacia infraštruktúra vysokých škôl s využitím národných zdrojov a zdrojov Európskeho fondu regionálneho rozvoja (ďalej len „ERDF“). Definuje globálny cieľ, prioritné osi, opatrenia a aktivity, ktoré budú podporované na území cieľov Konvergencia a Regionálna konkurencieschopnosť a zamestnanosť v období  rokov 2007 – 2013. Z geografického hľadiska pokrýva celé územie Slovenskej republiky. 
 
V zmysle uznesenia vlády SR č. 832/2006 k návrhu aktualizácie Národného strategického referenčného rámca Slovenskej republiky na roky 2007 – 2013 je v programovom období 2007 – 2013 na projekty OPVaV alokovaných 883 000 000 EUR pre cieľ Konvegencia a 326 415 373 EUR pre cieľ Regionálna konkurencieschopnosť a zamestnanosť. Táto alokácia predstavuje zdroje EÚ, čo predstavuje spolufinancovanie zo štátneho rozpočtu (15 %) 213 426 244 EUR. Finančný plán OPVaV bol schválený uznesením vlády č. 1011/2006 k návrhu OPVaV. 
 
Na základe uznesenia vlády SR č. 832/2006 k návrhu aktualizácie Národného strategického referenčného rámca Slovenskej republiky na roky 2007 – 2013  je riadiacim orgánom pre OPVaV Ministerstvo školstva SR.  Funkciu sprostredkovateľského orgánu pod riadiacim orgánom v súlade s uznesením vlády SR č.  1011/2006 plní Agentúra Ministerstva školstva SR pre štrukturálne fondy EÚ. 
 
Schválením predkladaného materiálu (a vytvorením rezortného programu pre Operačný program Výskum a vývoj) budú vytvorené podmienky pre finančnú implementáciu projektov v zmysle schválených žiadostí o nenávratný finančný príspevok. 
  
OPVaV bol schválený Európskou komisiou rozhodnutím komisie K (2007) 5933 z 28.11.2007 , ktorým sa prijíma Operačný program Výskum a vývoj pre pomoc Spoločenstva z Európskeho fondu regionálneho rozvoja v rámci konvergenčného cieľa a cieľa regionálnej konkurencieschopnosti a zamestnanosti v Slovenskej republike. 
 
Návrh rezortného programu pre Operačný program Výskum a vývoj nemá priamy finančný, ekonomický, environmentálny vplyv, ani vplyv na zamestnanosť a podnikateľské prostredie. Doložka vplyvov bola súčasťou návrhu Operačného programu Výskum a vývoj schváleného uznesením vlády č. 1011/2006 zo 6. decembra 2006. 
Materiál bol spracovaný v zmysle Metodického pokynu Ministerstva financií SR č. 5238/2004-42 na usmernenie programového rozpočtovania a Usmernenia č. 12/2007-U k číselníku kódov programovej štruktúry operačných programov štrukturálnych fondov a Kohézneho fondu pre programové obdobie 2007 – 2013. Cieľové hodnoty definovaných indikátorov boli získané prostredníctvom odborného odhadu.